Forslag til RÅDETS FORORDNING om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Slovenien

(forelagt af Kommissionen)

BEGRUNDELSE

1. Rådet bemyndigede den 30. marts 1999 Kommissionen til at indlede forhandlinger om yderligere gensidige indrømmelser på landbrugsområdet under Europaaftalerne mellem EF og de associerede central- og østeuropæiske lande.

2. Forhandlingerne, der er blevet gennemført inden for tiltrædelsesprocessens generelle rammer, har været baseret på artikel 21, stk. 5, i Europaaftalen med Slovenien. Ifølge artikel 21, stk. 5, skal EF og Slovenien for hvert enkelt produkt på et ordnet og gensidigt grundlag i Associeringsrådet undersøge mulighederne for at indrømme hinanden yderligere lempelser under hensyntagen til omfanget af deres indbyrdes samhandel med landbrugsprodukter, disse produkters særlige følsomhed, reglerne for EF's fælles landbrugspolitik og reglerne for landbrugspolitikken i det associerede land.

3. I henhold til Rådets afgørelse skal forhandlingerne sikre en rimelig ligevægt, både mellem eksport og import og mellem EF's og dets medlemsstaters interesser på den ene side og de associerede landes på den anden side.

4. Resultatet af forhandlingerne mellem Kommissionen og Republikken Slovenien om yderligere indrømmelser på landbrugsområdet er, at der bør gennemføres en øjeblikkelig og fuldstændig liberalisering af både importen til EF af visse landbrugsprodukter og af eksporten fra EF af disse produkter til Republikken Slovenien. Rækkevidden af indrømmelser under toldkontingenterne er ligeledes øget i sammenligning med de gældende gensidige indrømmelser. I henhold til den nye aftale fritages ca. to tredjedele af den bilaterale handel med landbrugsprodukter for told.

5. Som følge af de tilpasninger, der er opnået enighed med Slovenien om, skal der fastlægges en tillægsprotokol til Europaaftalen med Slovenien. Et vigtigt resultat af forhandlingerne om fastlæggelse af en tillægsprotokol til Europaaftalen med Slovenien er prioriteringen af en hurtig gennemførelse af tilpasningerne. Varigheden af den procedure, der anvendes til vedtagelse af en sådan ny tillægsprotokol, gør det ikke muligt at sætte den i kraft pr. 1. juli 2000.

6. En rådsforordning om selvstændige overgangsforanstaltninger ville gøre det muligt at gennemføre forhandlingsresultaterne hurtigere. Nærværende rådsforordning vil kunne erstattes af tillægsprotokollen, når den træder i kraft.

7. Republikken Slovenien vil ligeledes som en selvstændig overgangsforanstaltning træffe alle nødvendige lovgivningsforanstaltninger for samtidigt at opfylde de forpligtelser, Republikken Slovenien har indgået under forhandlingerne.

8. Dette forslag har til formål at muliggøre en hurtig gennemførelse, fra 1. juli 2000, af resultaterne af landbrugsforhandlingerne om en tillægsprotokol til Europaaftalen med Slovenien. Det fastsætter ændringer af bilagene til Europaaftalen med Slovenien, som omhandler EF's toldindrømmelser vedrørende import af produkter med oprindelse i Slovenien.

9. Det henstilles til Rådet, at det vedtager den foreslåede forordning.

2000/0219(ACC)

Forslag til RÅDETS FORORDNING om visse indrømmelser i form af EF-toldkontingenter for visse landbrugsprodukter og om tilpasning, som en selvstændig overgangsforanstaltning, af visse indrømmelser på landbrugsområdet, der er fastsat i Europaaftalen med Slovenien

RÅDET FOR DEN EUROPÆISKE UNION HAR -

under henvisning til Traktaten om Oprettelse af Det Europæiske Fællesskab, særlig artikel 133,

under henvisning til forslag fra Kommissionen, og

ud fra følgende betragtninger:

(1) Europaaftalen, der er indgået mellem De Europæiske Fællesskaber og deres medlemsstater på den ene side og Republikken Slovenien på den anden side [1], giver mulighed for visse toldindrømmelser for visse landbrugsprodukter med oprindelse i Slovenien.

[1] EFT L 51 af 26.2.1999, s. 3

(2) I overensstemmelse med de retningslinjer, der blev vedtaget af Rådet den 30. marts 1999, afsluttede Kommissionen og Republikken Slovenien den 22. maj 2000 forhandlingerne om en tillægsprotokol til Europaaftalen.

(3) Tillægsprotokollen, som omhandler yderligere indrømmelser på landbrugsområdet, vil blive baseret på Europaaftalens artikel 21, stk. 5, som fastsætter, at EF og Slovenien i Associeringsrådet for hvert enkelt produkt på et ordnet og gensidigt grundlag undersøger mulighederne for at indrømme hinanden yderligere lempelser.

(4) Et vigtigt resultat af forhandlingerne om fastlæggelse af en tillægsprotokol til Europaaftalen med Slovenien er prioriteringen af en hurtig gennemførelse af tilpasningerne.

(5) Der bør derfor gennemføres selvstændige og midlertidige tilpasninger af landbrugsindrømmelserne i Europaaftalen med Slovenien.

(6) Republikken Slovenien træffer som en selvstændig overgangsforanstaltning alle nødvendige lovgivningsforanstaltninger for at sikre en hurtig og samtidig gennemførelse af tilpasningen af Republikken Sloveniens landbrugsindrømmelser i Europaaftalen.

(7) De foranstaltninger, der er nødvendige for denne forordnings gennemførelse, er forvaltningsforanstaltninger efter artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser [2], der tillægges Kommissionen, og de bør derfor vedtages efter forvaltningsproceduren i artikel 4 i den pågældende afgørelse.

[2] EFT L 184 af 17.7.1999, s. 23.

(8) Ved Kommissionens forordning (EF) nr. 2454/93 om visse gennemførelses bestemmelser til Rådets forordning (EØF) nr. 2913/92 om indførelse af en EF-toldkodeks [3] blev der fastlagt forvaltningsregler for toldkontingenter, der er baseret på toldangivelsernes kronologiske rækkefølge -

[3] EFT L 253 af 11.10.1993, s. 1. Forordningen er senest ændret ved forordning (EF) nr. 1662/1999 (EFT L 197 af 29.7.1999, s. 25).

UDSTEDT FØLGENDE FORORDNING :

Artikel 1

1. De ordninger for import til EF af visse landbrugsprodukter med oprindelse i Slovenien, som er fastsat i bilag A (a) og A (b) til denne forordning, erstatter ordningerne i bilag VI til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Slovenien på den anden side.

2. Når tillægsprotokollen om tilpasning af den Europaaftale, der er nævnt i stk. 1, træder i kraft, erstatter indrømmelserne i denne protokol de indrømmelser, der er fastsat i bilag A (a) og A (b) til denne forordning.

3. Kommissionen fastsætter gennemførelsesbestemmelser til denne forordning efter proceduren i artikel 3, stk. 2.

Artikel 2

1. Toldkontingenter med et løbenummer, der er lavere end 09.4000, forvaltes af Kommissionen i henhold til artikel 308bis, 308ter og 308quater i forordning (EØF) nr. 2454/93.

2. Varemængder, der overgår til fri omsætning i EF fra 1. januar 2000 til 30. juni 2000 med præferencetoldsats som angivet i bilag VI til Europaaftalen under toldkontingenterne med løbenumrene 09.1532, 09.1533, 09.1534, 09.1535, 09.1537, 09.1541, 09.1542, 09.1543, 09.1544, 09.4082, 09.4083, 09.4084, 09.4086, 09.4087, 09.4088, 09.4089 og 09.4090, modregnes fuldt ud toldkontingenterne med tilsvarende løbenumre i bilag A (b) til denne forordning.

Artikel 3

1. Kommissionen bistås af den komité, der er omhandlet i artikel 23 i Rådets forordning (EØF) nr. 1766/92 om den fælles markedsordning for korn [4], eller af en komité, der er nedsat i henhold til de relevante bestemmelser i de øvrige forordninger om de fælles markedsordninger for landbruget.

[4] EFT L 181 af 1.7.1992, s. 21.

2. Når der henvises til dette stykke, anvendes forvaltningsproceduren i artikel 4 i afgørelse 1999/468/EF, i overensstemmelse med artikel 7, stk. 3, i samme afgørelse.

3. Perioden omhandlet i artikel 4, stk. 3, i afgørelse 1999/468/EF er én måned.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. juli 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG A(a)

EF-importtolden ophæves for følgende varer med oprindelse i Den Slovenske Republik

>TABLE POSITION>

(1) Som fastsat i Kommissionens forordning (EF) nr. 2204/1999 af 12. oktober 1999 om ændring af bilag I til Rådets forordning (EØF) nr. 2658/87 om told- og statistiknomenklaturen og Den Fælles Toldtarif (EFT L 278 af 28. oktober 1999, s. 1).

BILAG A(b)

Import til EF af følgende varer med oprindelse i Den Slovenske Republik er omfattet af nedenstående indrømmelser

(MFN= told for mest begunstigede land)

>TABLE POSITION>

>TABLE POSITION>

(1) Uanset tariferingsbestemmelserne til den kombinerede nomenklatur anses varebeskrivelserne kun for at være vejledende, idet præferenceordningen i forbindelse med dette bilag bestemmes af KN-koden. Hvor der er angivet KN ex koder, bestemmes præferenceordningen ved anvendelse af KN-koden og den tilsvarende varebeskrivelse sammen.

(2) Hvor der findes en MFN-minimumstold, svarer den gældende minimumstold til MFN-minimumstolden ganget med den procent, der er angivet i denne kolonne.

(3) Vægt af slagtekrop.

(4) Nedsættelsen anvendes kun på den del af tolden, der er værditold.

(5) For 2000 anvendes indrømmelsen fra 1.7.2000.

>TABLE POSITION>